11ta shaharda ishsizlarga kasb-hunar o‘rgatish markazlari ochiladi, stipendiyalar to‘lanadi

O‘zbekiston hukumati respublika hududlarida ishsiz fuqarolarni kasb-hunarga o‘qitish markazlarini tashkil etish chora-tadbirlari to‘g‘risidagi qarorini e'lon qildi. Ushbu qarorga ko‘ra, 2017-2020 yillar davomida ishsiz fuqarolarni professional qayta tayyorlash va kasb-hunarga o‘qitish markazlari tashkil etiladi.
Vazirlar Mahkamasi qarori ishsiz fuqarolarni kasb-hunarga qayta tayyorlashni samarali tashkil etish hamda mehnat bozorida talab yuqori bo‘lgan yangi kasb-hunar va mutaxassisliklarga ega bo‘lish uchun ularga tegishli shart-sharoitlar yaratish maqsadida qabul qilingan.
Yangi o‘quv markazlari davlat ta'lim muassasalari hisoblanib, ular Mehnat vazirligiga bo‘ysunadi. Ishsiz fuqarolarga 6 oy mobaynida eng kam ish haqi miqdorida stipendiya tayinlanadi. Yangi o‘quv markazlarda ko‘pi bilan 1 yil davomida ta'lim olish mumkin, eng uzoq stipendiya olib o‘qish davri — 6 oy.
Bu markazlarda tashkilot va muassasalar buyurtmalariga qarab, pullik, qisqa muddatli o‘quv — tayyorlov kurslari ham tashkil qilinishi nazarda tutilgan.
Qarorda aytilishicha, respublika bo‘ylab 11ta shunday markaz tashkil etiladi. Markazlar Nukus, Andijon, Buxoro, Jizzax, Navoiy, Namangan, Guliston, Termiz, Qo‘qon, To‘ytepa va Urganch shaharlarida joylashadi. Markazlarning har birida 240 nafardan o‘quvchi uchun o‘rin bo‘ladi.
Markazlarni moliyalashtirish manbalari - Bandlikka ko‘maklashish davlat jamg‘armasi, donor mamlakatlar grantlari, xalqaro moliya tashkilotlarining imtiyozli kreditlari hamda Koreya Respublikasi hukumati granti (Qo‘qon va Urganch shaharlarida) hisoblanadi.
Shuningdek, Toshkent, Samarqand va Shahrisabz shaharlaridagi Ishsiz fuqarolarni kasb-hunarga o‘qitish markazlarining tuzilmalari Vazirlar Mahkamasining alohida qarorlari bilan tasdiqlangan. 
«Toshkent va Samarqand shaharlarida ishsiz fuqarolarni, shu jumladan ta'lim muassasalari bitiruvchilarini qayta tayyorlash va ularning malakasini oshirish bo‘yicha kasb-hunarga o‘qitish markazlari tashkil etilganligi va samarali faoliyat yuritayotganligi, «Shahrisabz shahrida kasb-hunarga o‘qitish markazini tashkil etish va O‘zbekistonda kasb-hunarga o‘qitish salohiyatini oshirish bo‘yicha konsalting» loyihasi amalga oshirilayotganligi ma'lumot uchun qabul qilinsin», deyilgan qaror matnida.
Nukus (2018 — 2020 yillar)

1. Elektr va elektronika.

2. Axborot texnologiyalari.

3. Baliq yetishtirish va baliq mahsulotlarini qayta ishlash texnologiyasi.

4. Qurilish ishi.
Andijon (2019 — 2020 yillar)

1. Avtomobillarni ta'mirlash va ularga texnika xizmati ko‘rsatish.

2. Sovutish uskunalariga xizmat ko‘rsatish texnologiyasi.

3. Elektrotexnika va elektronika.

4. Axborot texnologiyalari.

5. Tikuvchilik va to‘qimachilik ishlab chiqarish texnologiyasi.
Buxoro (2018 — 2020 yillar)

1. Avtomobillarni ta'mirlash va ularga texnika xizmati ko‘rsatish.

2. Axborot texnologiyalari.

3. Qurilish ishi.

4. Payvandlash mutaxassisliklari.

5. Xizmat ko‘rsatish va turizm sohasi mutaxassislari (ofitsiantlar, sartaroshlar, gidlar).
Jizzax (2019 — 2020 yillar)

1. Payvandlash va chilangarlik ishi.

2. Avtomobillarni ta'mirlash va ularga texnika xizmati ko‘rsatish.

3. Elektr va elektronika.

4. Tikuvchilik va to‘qimachilik ishlab chiqarish texnologiyasi.

5. Dehqonchilik va qishloq xo‘jaligi mahsulotlarini qayta ishlash texnologiyasi.

6. Chorvachilik, parrandachilik, asalarichilik texnologiyasi.
Navoiy (2019 — 2020 yillar)

1. Axborot texnologiyalari.

2. Elektr va elektronika.

3. Teri oshlash, charm-galantereya buyumlarini ishlab chiqarish va ta'mirlash.

4. Go‘sht-sut mahsulotlarini qayta ishlash texnologiyasi.

5. Maxsus texnikani boshqarish mutaxassislari (ekskavatorchilar, kranchilar va boshqalar).
Namangan (2019 — 2020 yillar)

1. Sovutish uskunalariga xizmat ko‘rsatish texnologiyasi.

2. Elektrotexnika va elektronika.

3. Axborot texnologiyalari.

4. Tikuvchilik va to‘qimachilik ishlab chiqarish texnologiyasi.

5. Maxsus texnikani boshqarish mutaxassislari (ekskavatorchilar, kranchilar va boshqalar).
Guliston (2019 — 2020 yillar)

1. Elektrotexnika va elektronika.

2. Gidrotexnika uskunalarini ta'mirlash va ularga xizmat ko‘rsatish mutaxassislari.

3. Maxsus texnikani boshqarish mutaxassislari (ekskavatorchilar, kranchilar va boshqalar).

4. Qishloq xo‘jaligi texnikasini ta'mirlash va ularga xizmat ko‘rsatish mutaxassislari.

5. Tikuvchilik va to‘qimachilik ishlab chiqarish texnologiyasi.
Surxondaryo (2018 — 2019 yillar)

1. Meva, sabzavot, poliz mahsulotlarini qayta ishlash texnologiyasi.

2. Axborot texnologiyalari.

3. Maxsus texnikani boshqarish mutaxassislari (ekskavatorchilar, kranchilar va boshqalar).

4. Qishloq xo‘jaligi texnikasini ta'mirlash va ularga xizmat ko‘rsatish mutaxassislari.

5. Asalarichilik bo‘yicha mutaxassislar.
To‘ytepa (2019 — 2020 yillar)

1. Elektr va elektronika.

2. Axborot texnologiyalari.

3. Tikuvchilik va to‘qimachilik ishlab chiqarish texnologiyasi, tikuvchilik va to‘qimachilik asbob-uskunalarini ta'mirlash.

4. Gidrotexnika uskunalari va drenaj tizimini ta'mirlash va xizmat ko‘rsatish mutaxassislari.

5. Maxsus texnikani boshqarish mutaxassislari (ekskavatorchilar, kranchilar va boshqalar).
Qo‘qon (2017 — 2019 yillar)

1. Elektr va elektronika.

2. Axborot texnologiyalari.

3. Tikuvchilik ishi.

4. Mashinasozlik ishlab chiqarishi.

5. Kosmetika buyumlari ishlab chiqarish.
Urganch (2018 — 2019 yillar)

1. Avtomobillarni ta'mirlash va ularga texnika xizmati ko‘rsatish.

2. Axborot texnologiyalari.

3. Xizmat ko‘rsatish va turizm sohasi xizmatlari (ofitsiantlar, sartaroshlar, gidlar).

4. Tikuvchilik ishi.

5. Qurilish ishi.
Qarorning to‘liq matni bilan lex.uz sahifasida tanishish mumkin.